SKRIFTLIG FORESPØRGSEL E-1188/02

af Caroline Lucas (Verts/ALE) til Kommissionen

(26. april 2002)

Om: Bæredygtighedsvurdering af aftalen mellem EU og Mexico

En bæredygtig udvikling er et af traktatens nøglemål. Som Den Europæiske Union så rigtigt erkender, har bæredygtighed både en indre og en ydre dimension. På Göteborg-topmødet besluttede Rådet ud fra denne erkendelse, at alle nye handelsaftaler i overensstemmelse med EU's strategi for en bæredygtig udvikling skulle gøres til genstand for vurderinger med hensyn til bæredygtighed. De skulle foretages af eksterne eksperter og offentliggøres. Ifølge et kommissionsdokument(1) vil omkring 10 % af det til rådighed stående budget for GD for handel blive brugt på bæredygtighedsvurderinger i 2002.

Aftalen mellem EU og Mexico blev indgået og trådte i kraft forud for Rådets ovennævnte beslutninger. Bæredygtighed var imidlertid allerede i forvejen et EU-mål.

Med hvilke undersøgelser eller hvilke ordninger har Kommissionen sikret sig, at aftalen mellem EU og Mexico ikke undergraver målet om bæredygtighed? Er disse undersøgelser offentliggjort? Kan resultaterne af disse undersøgelser udleveres til Europa-Parlamentet eller enkelte medlemmer efter anmodning?

Forventer EU regelmæssige bæredygtighedsvurderinger som grundlag for den fremtidige udvikling af aftalen mellem EU og Mexico?

(1) SEK(2002) 271.

Svar afgivet på Kommissionens vegne af Christopher Patten

(27. maj 2002)

Som det ærede medlem nævner, blev aftalen mellem EU og Mexico indgået og trådte i kraft forud for Rådets beslutninger om bæredygtighed.

Beslutningerne vedrørende frihandelsområdet Fællesskabet-Mexico indeholder en revisionsklausul, der fastsætter, at parterne tre år efter ikrafttrædelsen vil afholde drøftelser om liberaliseringen af handelen for visse varer og sektorer, der ikke er omfattet af de første beslutninger. Denne revision vil ske ifølge alle EU's regler og procedurer, og der vil derfor være god mulighed for at tage hensyn til Europarådets konklusioner i Göteborg (den 15. og 16. juni 2001).

Kommissionen er endvidere ifølge EF-traktaten forpligtet til at integrere miljøaspekterne i alle områder af Fællesskabets politik og at fremme en bæredygtig udvikling. I denne forbindelse har Kommissionen i ovennævnte aftale indført klausuler om samarbejde på miljøområdet. I henhold til artikel 34 i den almindelige aftale skal der tages hensyn til beskyttelsen af miljøet og den økologiske balance i alle samarbejdsforanstaltninger mellem EU og Mexico. Aftalen henviser også særligt til udviklingen af samarbejdet for at forhindre yderligere forværring af miljøet; til fremme af bevarelsen og bæredygtig forvaltning af naturlige ressourcer; til udvikling, spredning og udveksling af oplysninger og erfaringer på området for miljølovgivning; til styrkelse af anvendelsen af økonomisk stimulerende foranstaltninger i miljøforvaltningen på alle regeringsniveauer; til fremme af uddannelsen af menneskelige ressourcer, til fremme af miljøuddannelse og gennemførelsen af fælles forskningsprojekter og udvikling af kanaler til fremme af social deltagelse.

Kommissionen har understreget miljøet som horisontalt spørgsmål i det nationale strategidokument, der fastsætter, hvilke samarbejdsforanstaltninger der skal træffes for Mexico for perioden 2002-2006. Den almindelige aftale mellem EU og Mexico indeholder endvidere bestemmelser om forhandlinger om en bilateral miljøaftale.